
A tiloron javítja a magas zsírtartalmú diéta hatására kialakuló anyagcsere-változásokat és csökkenti a zsírmájat

Kulcsszavak: Máj; Magas zsírtartalmú étrend; metabolikus diszfunkcióval asszociált zsírmájbetegség; Tiloron
Bevezetés: Az egészségtelen életmód számos szövődmény kialakulásához
vezethet. Korábbi in vitro kísérleteink bebizonyították, hogy a tiloron növeli a
sejtek BMP (csontmorfogenikus fehérje) expresszióját és glükóz felvételét.
Célunk, hogy megvizsgáljuk a tiloron metabolikus hatásait in vivo magas
zsírtartalmú diétán (HFD) tartott egérmodellen.
Módszerek: A kísérleteinkhez hím, C57BL/6 (12-14 hetes) egereket
használtunk. 6 és 10 hetes kísérleti időszak alatt 3 csoportot alakítottunk ki.
A kontrollcsoport normál tápot, a másik két csoport magas zsírtartalmú tápot
kapott. Az egyik HFD-s csoport a második héttől 3 naponta intraperitoneális
tiloron injekcióban részesült. Hetente mértünk éhomi vércukorszintet és
testtömeget, majd a kísérleti periódus végén glükóztolerancia-tesztet is
végeztünk. PET/MRI képalkotás segítségével a glükóz felvételt vizsgáltuk. A
kísérlet terminálásakor az állatok belső szerveit és hátsó lábszár izmait
eltávolítottuk. Mértük a BMP-k expessziójának változását qPCR-rel és
mitokondrium funkciós vizsgálatokat végeztünk. Máj szövettani metszeteket
PAS (glikogéntartalom), hematoxilin-eozin és Sudan III (lipidtartalom)
festéseket követően értékeltük.
Eredmények: A HFD megemelte a testtömeget az éhomi vércukorszintet és
csökkentette a glükóztoleranciát, ezen hatásokat a tiloron kezelés javította.
PET/MRI képalkotáson a HFD csökkentette a vizsgált szövetek
glükózfelvételét, melyet a tiloron növelni tudott. A mitokondriális funkció
vizsgálat alapján a tiloron kezelés csökkenti a II-es komplexhez kapcsolt
oxidatív foszforilációt és a IV-es komplex aktivitását a HFD-s csoporthoz
képest. A BMP-k expressziója megnövekedett tiloron adására. A HFD
hatására a májban diffúz steatosis (S3/3) alakult ki, a tiloron csökkentette a
máj lipidtartalmát a lipid vezikulák méretének csökkentésével. A HFD
hatására csökkent glikogén tartalmat a tiloron megnövelte.
Megbeszélés: Eredményeink alapján a tiloron segíti a magas zsírtartalmú
diéta okozta káros hatások kivédését.
Támogató: A TKP2021-EGA-28, NFKI FK 134684 és az SZTE
Interdiszciplináris Kutatásfejlesztési és Innovációs Kiválósági Központ Élő
Természettudományok Klaszterének (Horizontális) Inkubációs
Kompetenciaközpontjának szakmai támogatásával készült.



